Umiddelbart er der to muligheder. Man kan forsøge at skrue lidt på indtægten og udgiften.
Indtægten: Undersøg med din arbejdsgiver om det er muligt at få udbetalt overarbejde. Alternativt – hvis man har tid og mulighed for det – kan man få et ekstra job. Har man en bolig, bil eller lignende, findes der mange muligheder for at udleje det til andre for eksempel via Airbnb. Det kan give en ekstra indtægt.
Udgiften: Gennemgå alle udgifter, fravælg dem, som er unødvendige, og behold dem, som er absolut nødvendige. Læg det ind i et budget, og gerne med en ekstra buffer, så der er plads til yderligere prisstigninger. Budget er alfa og omega. Det giver overblik og en plan, som man kan følge.
Desuden kan du tænke i stordriftsfordele. Det kan for eksempel være at handle stort ind ved tilbud, lave fællesspisning med venner eller familien, eller en delebilsordning, så man er fælles om udgifterne.
Og vigtigt: ræk ud efter rådgivning. Brug din bankrådgiver som sparringspartner, og kontakt kommunen, hvis det bliver utroligt vanskeligt at betale energiregningen.
- Jeanette Kølbek, privatøkonom og formueekspert i Nykredit